দলীয় সূত্রগুলো থেকে প্রাপ্ত তথ্য অনুযায়ী, ক্ষমতাসীন ১৪ দলের জোটে ১৩টি রাজনৈতিক দল। জাতীয় পার্টি মহাজোটের শরিক। বিএনপি নির্বাচনে অংশ নিলে জাতীয় পার্টি মহাজোটে থেকেই নির্বাচন করবে। সে ক্ষেত্রে আওয়ামী লীগের কাছে জাতীয় পার্টি ১০০ আসন চেয়েছে এবং ক্ষমতায় গেলে কমপক্ষে পাঁচজন মন্ত্রী। অন্যদিকে, ১৪ দলীয় জোটের শরিকদের দাবি ১৮০ আসন। এসব শরিকদের মধ্যে বর্তমানে সংরক্ষিত আসন মিলে জাসদের ছয়জন, ওয়ার্কার্স পার্টির সাতজন, তরিকত ফেডারেশনের দুইজন ও জাতীয় পার্টি-জেপির দুইজন সংসদ সদস্য রয়েছেন। এদের মধ্যে ওয়ার্কার্স পার্টি ৩৫টি, জাসদ (ইনু) ৩০টি, জাতীয় সমাজতান্ত্রিক দল-জাসদ (আম্বিয়া) ১৮টি, জাতীয় পার্টি-জেপি ২২টি, গণতন্ত্রী পার্টি ১৫টি, তরিকত ফেডারেশন ৩০টি, ন্যাপ ১০টি, গণতন্ত্রী মজদুর পার্টি দুটি, গণআজাদী লীগ পাঁচটি, বাসদ পাঁচটি ও সাম্যবাদী দল পাঁচটি আসন দাবি করবে। এদের কেউ কেউ ইতোমধ্যে ১৪ দলীয় জোটপ্রধানের কাছে তালিকাও দিয়েছেন বলে জানা গেছে।